รัฐบาลไทย-ข่าวทำเนียบรัฐบาล-กรมการจัดหางาน ส่งเสริมกลุ่มผู้รับงานไปทำที่บ้านจังหวัดขอนแก่น ต่อยอดจากวัสดุเหลือใช้สู่ผลิตภัณฑ์สร้างมูลค่า
วันอังคารที่ 28 พฤศจิกายน 2566
กรมการจัดหางาน ส่งเสริมกลุ่มผู้รับงานไปทําที่บ้านจังหวัดขอนแก่น ต่อยอดจากวัสดุเหลือใช้สู่ผลิตภัณฑ์สร้างมูลค่า
วันที่ 27 - 28 พฤศจิกายน 2566 นายสมชาย มรกตศรีวรรณ ผู้ตรวจราชการกระทรวงแรงงาน รักษาราชการแทนอธิบดีกรมการจัดหางาน มอบหมาย  นางสาวบุณยวีร์ ไขว้พันธุ์ รองอธิบดีกรมการจัดหางาน ลงพื้นที่จังหวัดขอนแก่น
เยี่ยมเยียนกลุ่มผู้รับงานไปทําที่บ้าน ที่จดทะเบียนกับกรมการจัดหางาน 3 กลุ่ม พร้อมให้คําแนะนําต่อยอดผลิตภัณฑ์ ส่งเสริมการรวมกลุ่มสร้างรายได้
นางสาวบุณยวีร์ ไขว้พันธุ์ รองอธิบดีกรมการจัดหางาน เปิดเผยว่า กรมการจัดหางานส่งเสริมให้คนไทยมีทางเลือกในการประกอบอาชีพ โดยสนับสนุนการรวมกลุ่มรับงานไปทําที่บ้าน มาตั้งแต่ปี พ.ศ. 2545 กลุ่มผู้รับงานฯ จะรับงานที่ไม่ใช้เทคโนโลยีซับซ้อนในการผลิต งานที่สามารถเรียนรู้ได้ง่าย หรืองานที่ใช้ภูมิปัญญาท้องถิ่น แต่ปัจจุบันผลิตภัณฑ์จากกลุ่มผู้รับงานไปทําที่บ้านมีความหลากหลาย และให้ความสําคัญกับการอนุรักษ์สิ่งแวดล้อมมากขึ้น มีการนําแนวคิดอัปไซคลิงที่นําของที่ไร้คุณค่ากลับมาแปรรูปเป็นสินค้า ผสมผสานด้วยภูมิปัญญาท้องถิ่นสร้างมูลค่าให้ผลิตภัณฑ์ หรือการใช้วัสดุทุกชิ้นอย่างคุ้มค่า โดยนําเศษวัสดุที่เหลือจากการผลิตชิ้นงานหลักมาสร้างสรรค์เป็นชิ้นงานใหม่ เช่นเดียวกับนายณัฐวุฒิ ศรีอาจ ผู้รับงานไปทําที่บ้าน “กระเป๋าป้ายไวนิล (Kennely)” ซึ่งแปรรูปตัดเย็บไวนิลผ้าใบเป็นกระเป๋า และใช้เส้นใยที่ได้จากผ้าใบทอด้วยกี่ทอผ้าตัดเย็บเป็นเสื้อผ้า กระเป๋า รองเท้า สร้างรายได้ถึงเดือนละ 25,000-30,000 บาทต่อเดือน หรือกลุ่มผู้รับงานไปทําที่บ้าน "กลุ่มแปรรูปผลิตภัณฑ์จากผ้าร่มเย็น" หมู่บ้านศรีจันทร์ หมู่ 4 ตําบลในเมือง อําเภอเมือง จังหวัดขอนแก่น ซึ่งรวมกลุ่มสมาชิก จํานวน 9 คน รับงานแปรรูปผลิตภัณฑ์จากผ้าขาวม้า และใช้ทักษะด้านการทอผ้าสร้างสรรค์ ร่ม ที่มีความสวยงามเป็นเอกลักษณ์ และนําเศษผ้าที่เหลือจากการทําร่ม มาทําผลิตภัณฑ์หลากหลาย อาทิ ตุ๊กตาไดโนเสาร์สัญลักษณ์เมืองขอนแก่น กระเป๋าผ้า หมวกผ้า พวงกุญแจ กระเช้าของฝาก กระเป๋าใส่แก้วน้ํา เสื้อผ้าฝ้าย เป็นต้น สามารถสร้างรายได้ประมาณ 3,000 - 5,000 บาท ต่อคนต่อเดือน หรือกลุ่มผู้รับงานไปทําที่บ้าน "กลุ่มตะกร้าสานพลาสติก" ชุมชนโนนหนองวัด 4 อําเภอเมือง จังหวัดขอนแก่น ซึ่งรวมกลุ่มสมาชิก 9 คน สานตะกร้าพลาสติก ที่ใส่แก้วน้ํา สร้างจุดขายและเพิ่มมูลค่าด้วยการใช้สีมงคลตามวันเกิด ปักอักษรย่อ เพิ่มมูลค่าสินค้า ออกแบบสินค้าตามความต้องการ ดึงดูดกลุ่มลูกค้าหลากหลาย สามารถสร้างรายได้ประมาณ 15,000 – 20,000 บาทต่อเดือน
นางสาวบุณยวีร์ กล่าวต่อไปว่า กรมฯมีการติดตามผลการดําเนินการของกลุ่มอย่างใกล้ชิด เพื่อให้คําแนะนําที่เป็นประโยชน์เกี่ยวกับการเรียนรู้และต่อยอดผลิตภัณฑ์ สนับสนุนช่องทางการทําการตลาด รวมทั้งให้คําแนะนําวิธีการขอกู้ยืมเงินดอกเบี้ยต่ําเพื่อเป็นทุนในการขยายกิจการ จากกองทุนเพื่อผู้รับงานไปทําที่บ้าน ทําให้กลุ่มฯสามารถรวมตัวกันได้อย่างเข้มแข็ง สร้างรายได้เสริมให้ครอบครัวอย่างยั่งยืน โดยปัจจุบันมีผู้จดทะเบียนเป็นผู้รับงานไปทําที่บ้านถึง 1,166 ราย เป็นประเภทบุคคล 439 ราย และประเภทกลุ่ม 727 กลุ่ม รวมสมาชิกทั้งสิ้น 6,359 คน สร้างรายได้สู่สมาชิกและชุมชนเป็นจํานวนมาก
สําหรับผู้ที่สนใจชมผลิตภัณฑ์จากกลุ่มผู้รับงานไปทําที่บ้าน สามารถติดตามอุดหนุนสินค้าได้ที่เว็บไซต์ doe.go.th/vgnew แสกน QR code : E - catalog และสําหรับผู้ที่มีไอเดียหรือสนใจรวมกลุ่มรับงานไปทําที่บ้าน สามารถยื่นคําขอจดทะเบียน ณ สํานักงานจัดหางานจังหวัด หรือสํานักงานจัดหางานกรุงเทพมหานครพื้นที่ 1-10 แห่งท้องที่ที่สถานที่กลุ่มฯตั้งอยู่ หรือติดต่อสอบถามได้ที่กองส่งเสริมการมีงานทํา กรมการจัดหางาน กระทรวงแรงงาน โทร. 02 245 1317